**НАЦИОНАЛНА ПРОГРАМА**

**„МЛАДИ УЧЕНИ И ПОСТДОКТОРАНТИ“**

[**https://www.mon.bg/bg/100542**](https://www.mon.bg/bg/100542)

Програмата е в изпълнение на препоръката на международния панел за оценка, реализиран в рамките на Инструмента на Хоризонт 2020 за подкрепа на политиките (PSF), която се отнася за насърчаване на **младите учени** (лица, които извършват научноизследователска и научно-образователна дейност във висши училища и/или научни организации след придобиване на първа образователно-квалификационна степен "магистър", но не повече от 10 години след придобиването й) и **постдокторантите** (учени, придобили образователна и научна степен "доктор", но не повече от 5 години след придобиването й) и подпомагане развитието на тяхната кариера.

**ЦЕЛ НА ПРОГРАМАТА**

Привличането, задържането и развитието на висококвалифицирани млади учени и постдокторанти ще осигури качественото възпроизводство на човешкия потенциал за научноизследователска работа в България. Крайната цел на програмата е създаване на ново поколение висококвалифицирани специалисти, заети с качествена научноизследователска дейност, отговорна към обществото, и с резултати, подпомагащи изпълнението на ИСИС.

**СРОК НА ПРОГРАМАТА:** три години 2018-2020 г.

**ПРИНЦИП, СРОКОВЕ, ЕТАПИ НА ФИНАНСИРАНЕ И ИЗПЪЛНЕНИЕ НА ПРОГРАМАТА. РЕД ЗА РАЗГЛЕЖДАНЕ И ОТЧИТАНЕ НА РЕЗУЛТАТИТЕ.**

Във всяко структурно звено на бенефициентите, получили средства по програмата се сформира комисия, която задължително включва и представители на младите учени. Комисията разработва механизъм и правила за прозрачен подбор на кандидатите, които ще участват в програмата и определя броя и размерите на възнагражденията за младите учени и постдокторантите. Решенията на комисията се одобряват от ръководните органи на бенефициента. При назначаване на учени по програмата могат да се използват длъжностни наименования от Националната класификация на професиите и длъжностите от 2011 г., които отговарят на основните функции и задачи, които изпълняват или ще изпълняват лицата, като след длъжностното наименование, работодателят може да добави допълнително уточнение (млад учен, постдокторант).

До един месец след края на първата година на изпълнение на програмата, бенефициентите предоставят на вътрешноведомствената комисия в МОН подробни годишни отчети за изразходваните средства и резултатите от изпълнението на програмата и степента за постигането на индикаторите на програмата. Комисията извършва проверка и анализ, оценява резултатите от програмата и прави или не обосновано предложение за продължаващото финансиране на бенефициента.

**МОДУЛ „МЛАДИ УЧЕНИ“**

С финансирането на модула се цели привличането и задържането на млади хора за научноизследователска работа, както и увеличаване броя млади учени в страната. Средствата по модула могат да бъдат използвани както **за основни месечни** възнаграждения на новоназначени млади учени, така и за **допълнителни месечни възнаграждения** на вече назначени в организацията бенефициент млади учени. **И новоназначените и вече назначените в структурните звена на бенефициентите млади учени трябва да работят в:** приоритетните области на НСРНИ (2017-2030); тематичните направления на ИСИС 2020; научна инфраструктура от Националната пътна карта за научна инфраструктура (НПКНИ); в проекти, финансирани от Рамковата програма на ЕС за научни изследвания и иновации; в проекти, финансирани от Фонд „Научни изследвания“ или Национални научни програми.

**Допустимо финансиране по модула:**

* Основно месечно възнаграждение на новоназначен млад учен – не по-ниско от 900 лв.
* Допълнителното месечно възнаграждение за вече назначен в организацията- бенефициент млад учен - не по-ниско от 200 лв. и не по-високо от 500 лв.

**Необходими документи за кандидатстване за модул „Млад учен“:**

1. Автобиография.
2. Диплома за завършено образование
3. Сертификат за владеене на чужд език.
4. Мотивационно писмо, включващо и информация за области на научни интереси.
5. Описание на досегашната научна работа на кандидата (ако е приложимо).
6. Списък с публикации (ако е приложимо).
7. Списък с цитати (ако е приложимо).
8. Списък с проекти, в които е участвал (ако е приложимо).
9. Списък на участия с доклади, постери, презентации в научни конференции и събития (ако е приложимо).
10. Проект за бъдещо научно и кариерно развитие на кандидата подкрепено от научния ръководител/зав. секция/лаб \* (до 2 стр.)
11. Други материали, доказващи професионалните качества на кандидата по негова преценка. Награди или грамоти.
12. Кратка професионална автобиография на научния ръководител - избрани статии по темата и цитати.
13. Декларация за липса на двойно финансиране.

**\*ВАЖНО!!!!!** Научният ръководител/зав. секция/лаб. трябва изрично да посочи една от двете възможности:

* **Младият учен е новоназначен със заплата съобразена с изискванията на програмата (мин. 900 лв.).**
* **Младият учен е вече назначен в звеното като трябва да се посочи допълнителното възнаграждение съобразено с изискванията на програмата (между 200 и 500 лв.).**

**Срок за подаване на документи** – **до 12.02.2021 г.**

**Срок за оценка на кандидатите – 1 месец след приключване на срока за подаване на документи**.

**УС на БАН утвърждава кандидатите.**